**Házassági névviselési forma módosítása**

A házassági név az a név, amely az érintettet a házassági anyakönyvi bejegyzés alapján megilleti.

A házasságot kötő személy a Polgári Törvénykönyvben (továbbiakban Ptk.) felsorolt házassági névviselési formák közül választhat házassági nevet. A házassági névviselési forma – a házasság fennállása alatt, vagy annak megszűnése után – a Ptk. szabályainak megfelelően az érintett kérelmére módosítható.

A házassági névviselési forma módosítására irányuló eljárás lefolytatására bármelyik anyakönyvvezető vagy külföldön élő magyar állampolgár esetében bármely hivatásos konzuli tisztviselő illetékes.

A kérelmet személyesen kell az illetékes hatóság előtt benyújtani. Az eljárás során be kell mutatni a kérelmező:

* személyazonosságának igazolására szolgáló okmányát (személyazonosító igazolvány, vezetői engedély vagy útlevél),
* lakcímét igazoló hatósági igazolványát,
* állampolgárságának igazolására szolgáló okmányát (személyazonosító igazolvány, útlevél, honosítási okirat),
* születési anyakönyvi kivonatát (amennyiben a születés vagy a házasság az elektronikus anyakönyvi rendszerben elérhető, nem szükséges a születési anyakönyvi kivonatot bemutatni)
* házassági anyakönyvi kivonatát (amennyiben a házasság az elektronikus anyakönyvi rendszerben elérhető, nem szükséges a házassági anyakönyvi kivonatot bemutatni)
* elvált/ özvegy családi állapot esetén a házasság felbontása/megszűnése a bemutatott házassági okiraton megjegyzésként fel legyen tüntetve vagy az Elektronikus Anyakönyvi Rendszerben a változás elérhető legyen.

A házassági névviselési forma módosítása után az okmányok cseréjéről a kérelmezőnek gondoskodnia kell.